section_heading: Izbor za papu
paragraph_text: Iako je novi Papa bio star i boležljiv, nitko nije ni slutio da će njegov pontifikat trajati samo dvadeset šest dana. Papa se jako prehladio i naprasno umro 27. travnja 1605. godine. Početkom svibnja u Rimu su se ponovno okupili kardinali kako bi izabrali novog papu. Ove konklave su potrajale puna tri tjedna i ostale su upamćene kao burne, pa čak i nasilne. Padale su teške riječi, a kardinal Alfonso Visconti (1552. – 1608.) je čak i zadobio nekoliko prijeloma kostiju. Nakon svih turbulencija, uslijedilo je glasovanje i postalo je jasno da glavnim kandidatima nedostaje potreban broj glasova. Tada su se vođe konkurentnih strana sastale i dogovorile o kompromisnom kandidatu. Tako je 16. svibnja kardinal Borghese jednoglasno izabran za papu. Kardinal Borghese je bio kandidat i u prethodnoj konklavi, ali je tada smatran premladim (54) da bi postao papom. Na svibanjskim konklavama, kardinalima je postalo jasno da je on jedini prihvatljivi kandidat svim frakcijama jer je održavao neutralnost između velikih sila Francuske i Španjolske. Novi papa uzima ime Pavao V.